

     


HYRJE



KOMUNA E RAHOVECIT
 
 
Ne, përfaqësuesit e zgjedhur të qytetarëve të komunës së Rahovecit, duke çmuar lart sakrificën sublime 
të dëshmorëve të kombit dhe të martirëve të komunës sonë për lirinë dhe dinjitetin njerëzor;
Duke respektuar historinë, identitetin, traditat dhe vlerat qytetare të Rahovecit;
Të përkushtuar ndaj demokracisë, barazisë, sundimit të ligjit, transparencës dhe mirëqenies
së të gjithë qytetarëve;
Të vetëdijshëm për përgjegjësinë tonë institucionale ndaj qytetarëve dhe brezave të
ardhshëm;
Duke respektuar Kushtetutën e Republikës së Kosovës, Ligjin për Vetëqeverisje Lokale, si dhe aktet e tjera në fuqi, në bazë të kompetencave, miratojmë këtë statut, si aktin më të lartë juridik të Komunës së Rahovecit.

Në mbështetje të nenit 12, paragrafit 12.2., shkronja a) dhe paragrafit 12.3., të Ligjit Nr. 03/L-040 për Vetëqeverisjen Lokale (Gazeta Zyrtare e Republikës së Kosovës, Nr. 28/2008), Kuvendi i Komunës së Rahovecit, në mbledhjen e mbajtur më datë 00.00.2026, miraton:
STATUTIN
E
KOMUNËS SË RAHOVECIT


KAPITULLI I   I  

DISPOZITAT E PËRGJITHSHME

Neni 1
Qëllimi
1. Statuti i Komunës së Rahovecit (në tekstin e mëposhtëm do të njihet si “statut”) është akti më i lartë juridik i Komunës, i cili miratohet nga Kuvendi i Komunës në pajtim me Ligjin për Vetëqeverisjen Lokale dhe legjislacionin tjetër në fuqi.
2. Komuna është njësi themelore e vetëqeverisjes lokale në Republikën e Kosovës, e përbërë nga banorët e një territori të caktuar, të përcaktuar me ligj dhe ushtron të gjitha kompetencat që nuk janë rezervuar shprehimisht për institucionet e pushtetit.
 
Neni 2
Përgjegjësitë e Komunës ushtrohen, organizohen dhe menaxhohen në pajtueshmëri të plotë me Ligjin për Vetëqeverisjen Lokale, ligjet dhe aktet e tjera nënligjore.
 
Neni 3
Fushëveprimi
1. Dispozitat e këtij statuti zbatohen brenda kufijve administrativ të komunës së Rahovecit, të përcaktuar me Ligjin për Kufijtë Administrativ të Komunave.
2. Selia e Komunës së Rahovecit është në Rahovec, rruga "Dëshmorët e Pashtrikut", p.n., 21000 Rahovec.
3. Komuna, brenda territorit të saj, ushtron të gjitha kompetencat që nuk janë rezervuar shprehimisht për autoritetet e pushtetit qendror, si dhe mund të hyjë në marrëdhënie kontraktore me komunat e tjera, në pajtim me legjislacionin në fuqi.
 
Neni 4
Emrat dhe kufijtë e komunës
Komuna përfshin vendbanimet dhe kufijtë e saj, siç përcaktohen me Ligjin për Kufijtë Administrativ të Komunave dhe mund të ndryshohen vetëm në përputhje me këtë ligj.
 
Neni 5
Statusi juridik i Komunës
1. Komuna ka statusin e personit juridik dhe gëzon të drejtën që:
1.1. të paraqesë padi dhe të paditet para gjykatave;
1.2. të fitojë, të posedojë, të administrojë dhe të disponojë me pasurinë e saj, në pajtim me legjislacionin në fuqi;
1.3. të jetë pronare ose bashkëpronare e një shoqërie tregtare ose e një subjekti tjetër juridik, kur kjo është në interes të komunës dhe të qytetarëve të saj, në pajtim me legjislacionin në fuqi;
1.4. të lidhë kontrata dhe marrëveshje;
1.5. të punësojë personel, në pajtim me legjislacionin në fuqi, dhe
1.6. të ushtrojë veprimtari të tjera që janë të nevojshme për përmbushjen e kompetencave dhe përgjegjësive të saj, në përputhje me legjislacionin në fuqi.
 
Neni 6
Simbolet
1. Komuna e Rahovecit ka stemën (emblemën), flamurin dhe simbolet e veta.
2. Përmbajtja e stemës dhe e flamurit është si vijon:
2.1. Stema e ka formën e parzmores (mburojës) së ushtarit ilir, që simbolizon qëndresën dhe luftën për liri ndër shekuj.
2.2. Flamuri i Komunës ka dimensione 1 x 1.4 m, me fushë të bardhë, në qendër të së cilës është e vendosur stema e Komunës, me simbolet dhe me ngjyrat e përshkruara në pikën a) të këtij neni.
 
3. Simbolet e Komunës përdoren në pajtim me legjislacionin në fuqi dhe nuk mund të përdoren nga asnjë person fizik apo juridik pa autorizim paraprak nga organet kompetente të Komunës.
4. Forma, përmasat e flamurit dhe të stemës, si dhe përmbajtja e tyre, përcaktohen me vendim të Kuvendit të Komunës.
5. Simbolet e Komunës miratohen dhe ndryshohen nga Kuvendi i Komunës në pajtim me Kushtetutën dhe legjislacionin e Republikës së Kosovës dhe nuk duhet të ngjajnë me simbolet e shteteve të tjera apo të komunave të tjera brenda apo jashtë Republikës së Kosovës.
6. Simbolet e Komunës mund të miratohen apo të ndryshohen me dy të tretën (2/3) e votave të anëtarëve të Kuvendit të Komunës, pas konsultimit publik gjithëpërfshirës.
 
Neni 7
Vulat e Komunës
1. Komuna ka vulën e saj zyrtare, të rrumbullakët dhe katrore, në format standard.
1.1. Vula e rrumbullakët përmban këtë tekst:
a) Rrethi i parë: “Republika e Kosovës”
b) Rrethi i dytë: “Komuna e Rahovecit”
c) Rrethi i tretë: “Drejtoria përkatëse”
Në qendër të vulës vendoset stema e Komunës.
 
1.2. Vula e protokollit të Komunës ka formë katërkëndëshe kënddrejtë dhe përmban tekstin:
“Republika e Kosovës” “Komuna e Rahovecit” “Drejtoria përkatëse” “Nr. ________, Datë ________”
 
2. Numrin, dimensionet, mënyrën e mbajtjes dhe të përdorimit të vulave të Komunës, e përcakton kryetari i Komunës me vendim të veçantë, sipas legjislacionit në fuqi.
 

Neni 8
Festat e komunës dhe shpërblimet e tjera
1. Komuna e Rahovecit ka festat e saj zyrtare si në vijim:
1.1. 14 Qershori – Dita e Çlirimit të Komunës së Rahovecit;
1.2. Festa e Vjeljes së Rrushit – “7 Shtatori” - fundjava e parë e muajit shtator; 
1.3. Festa e Perimekulturës “Agro Festa” – fundjava e parë e muajit gusht, dhe  
1.4. Festivali “Anadrinia jehon” – 11, 12 dhe 13 maj.  
 
2. Me rastin e festave të komunës, kryetari i Komunës jep tituj nderi, dekorata, mirënjohje, falënderime dhe shpërblime të tjera;
3. Shpërblimet në të holla nuk mund të kalojnë shumën e përgjithshme prej pesëqind euro (500€).
 
Neni 9
Ditët përkujtimore
1. Komuna e Rahovecit ka ditët e saj përkujtimore, si në vijim:
1.1. “Flaka e janarit”, 21–31 janar;  
1.2. Dita e martirëve dhe e të rënëve – 25 mars;  
1.3. Dalja publike e UÇK-së në Drenoc – 26 prill;  
1.4. Dita e dëshmorëve – 12 maj (Beteja e parë frontale në Anadrini dhe në Pashtrik);  
1.5. Epopeja e Rahovecit, 17 korrik 1998. 
 
Neni 10
Organet e Komunës
Organet e Komunës janë:
1. Kuvendi i Komunës, dhe
2. Kryetari i Komunës.
 


Neni 11
Aktet e Kuvendit të Komunës
1. Kuvendi i Komunës miraton akte brenda fushëveprimtarisë dhe kompetencave të tij.
2. Aktet e Kuvendit të Komunës janë:
2.1. Statuti i Komunës;
2.2. Rregullorja e Punës së Kuvendit;
2.3. Rregullore të tjera komunale;
2.4. Çdo akt tjetër juridik nënligjor i nevojshëm për ushtrimin efikas të funksioneve dhe kompetencave të Komunës.
 
KAPITULLI II
 
PROCEDURAT PËR MIRATIMIN, NDRYSHIMIN DHE PLOTËSIMIN E STATUTIT TË KOMUNËS
 
Neni 12
1. Statuti i Komunës miratohet me shumicë prej të paktën dy të tretave (2/3) të votave të anëtarëve të Kuvendit të Komunës.
2. Ndryshimi dhe plotësimi i statutit bëhet me të njëjtën shumicë të përcaktuar në paragrafin 1 të këtij neni;
3. Iniciativën për ndryshimin dhe plotësimin e Statutit të Komunës mund ta ndërmarrin:
3.1. Kryetari i Komunës;  
3.2. Një e treta (1/3) e anëtarëve të Kuvendit të Komunës;  
3.3. Jo më pak se 15% e qytetarëve me të drejtë vote në komunë. 
 
4. Propozimi për ndryshimin dhe plotësimin e Statutit i paraqitet Kuvendit të Komunës për shqyrtim fillestar.
5. Para shqyrtimit përfundimtar, Kuvendi i Komunës zhvillon konsultim publik lidhur me propozimin.
6. Kuvendi i Komunës cakton afat prej 30 ditësh për zhvillimin e konsultimit dhe të diskutimit publik.
7. Pas përfundimit të konsultimit publik, Kuvendi i Komunës vendos për miratimin e ndryshimeve dhe të plotësimeve, me ose pa modifikime, duke marrë parasysh propozimet dhe vërejtjet e pranuara.
8. Miratimi i Statutit të ndryshuar dhe të plotësuar bëhet me votim të hapur, me shumicë prej të paktën dy të tretave (2/3) të votave të anëtarëve të Kuvendit të Komunës, në pajtim me nenin 12, paragrafi 12.3., të Ligjit për Vetëqeverisjen Lokale.
 
Neni 13
Procedurat për miratimin, ndryshimin dhe plotësimin e rregulloreve komunale
1. Rregullorja e punës miratohet dhe ndryshohet me votimin e shumicës së anëtarëve të Kuvendit të Komunës.
2. Procedurat për miratimin, ndryshimin apo anulimin e rregulloreve komunale, duhet të jenë si në vijim:
2.1. Kryetari i Komunës, në pajtim me LVL-në dhe me këtë statut, propozon miratimin e rregulloreve komunale lidhur me çështjet në suaza të autorizimeve komunale, siç është paraparë me LVL-në dhe ia dërgon për shqyrtim kryesuesit të Kuvendit si kryesues i Komitetit për Politikë dhe Financa.
2.2. Miratimin e një rregulloreje komunale mund ta propozojnë së paku shtatë anëtarë të Kuvendit. Propozimet e tilla duhet adresuar kryesuesit të Kuvendit, i cili duhet ta përfshijë si pikë të rendit të ditës për shqyrtim në mbledhjet e radhës të komiteteve përkatëse komunale. Pas shqyrtimit nga komitetet përkatëse komunale, kryesuesi duhet t’i përcjellë propozimet Komitetit për Politikë dhe Financa, i cili do të shqyrtojë dhe të propozojë atë, me apo pa ndryshime, për t’u miratuar nga Kuvendi i Komunës.
2.3. Kuvendi i Komunës do ta shqyrtojë projektin e rregullores së propozuar dhe, me ose pa plotësime, do ta miratojë atë për diskutim publik në pajtim me rregulloret e punës së Kuvendit.
2.4. Të gjitha vërejtjet e pranuara nga opinioni publik duhet të shqyrtohen nga komisioni i caktuar nga propozuesi i rregullores. Komisioni duhet të përgatisë një raport me vërejtjet e pranuara, i cili duhet t’i dorëzohet për miratim Komitetit për Politikë dhe Financa dhe Kuvendit të Komunës.
2.5. Rregulloret e Komunës, të miratuara nga Kuvendi i Komunës, miratohen dhe ndryshohen me votimin e shumicës së anëtarëve të Kuvendit dhe publikohen në tabelën e shpalljeve në ndërtesat e Kuvendit të Komunës, si dhe në ueb-faqen e Komunës.
 
KAPITULLI  III 
 
FSHATRAT, VENDBANIMET DHE LAGJET URBANE
Neni 14
1. Territori i komunës është përcaktuar në Ligjin për kufijtë Administrativ të Komunave.
2. Komuna e Rahovecit është e përbërë prej qytetit të Rahovecit dhe 36 fshatrave, vendbanimeve dhe 5 (pesë) lagjeve urbane.
3. Fshatrat e komunës së Rahovecit janë siç vijon:
2.1. Fortesë (Bellacërkë)                         3.18. Nagac (Nagavc)
2.2. Bërtatin (Bratatin)                            3.19. Opterushë
2.3. Bërnjakë                                           3.20. Gur i Kuq (Petkoviq)
2.4. Brestoc (Brestovc)                           3.21. Polluzhë
2.5. Celinë                                               3.22. Pastasel
2.6. Çifllak                                              3.23. Pataqan i Epërm
2.7. Dobidol                                            3.24. Pataqan i Poshtëm
2.8. Dejnë                                               3.25. Malësi e Vogël (Radostë) 
2.9. Drenoc                                             3.26. Ratkoc
2.10. Gexhë                                            3.27. Retijë
2.11. Hoçë e Madhe                               3.28. Retijë e Poshtme
2.12. Hoçë e Vogël                                3.29. Sapniq
2.13. Nushpal                                         3.30. Senoc
2.14. Kaznik                                           3.31. Vrajakë
2.15. Kramovik                                      3.32. Xërxë
2.16. Krushë e Madhe                            3.33. Zaqisht
2.17. Mrasor                                           3.34. Zatriq
 
3. Vendbanimet e komunës së Rahovecit janë:
3.1. Baboc
3.2. Sarosh
 
4. Lagjet urbane të komunës së Rahovecit janë:
4.1. Lagjja I “Ali Sokoli”;  
4.2. Lagjja II “Halil Hamza”;  
4.3. Lagjja III “Lagjja e Republikës”; 
4.4. Lagjja IV “Shpati”; 
4.5. Lagjja V “Arrat”. 
 
5. Lagjet urbane dhe fshatrat kanë këshillat lokalë të zgjedhur me votën e qytetarëve.
6. Detyrat dhe përgjegjësitë e këshillave të fshatrave rregullohen konform legjislacionit në fuqi.
 
Neni 15
Territori dhe kufijtë administrativ të komunës janë përcaktuar me Ligjin për Kufijtë Administrativ të Komunave dhe mund të ndryshohen vetëm në përputhje me këtë ligj.
 
Neni 16
Kuvendi i Komunës, administrativisht dhe politikisht, territorin e komunës e organizon në kuptim të Ligjit për Kufijtë Administrativ të Komunave, ndërkaq që kjo çështje më për së afërmi përcaktohet me vendim të veçantë të Kuvendit të Komunës.
 
Neni 17
1. Kuvendi i Komunës siguron kushte që të gjitha shërbimet komunale të shtrihen në të gjitha fshatrat, vendbanimet dhe lagjet urbane dhe format e tjera të organizmit në mënyrë të drejtë, të barabartë, efikase, pa diskriminim ose favorizim politik.
2. Përkufizimet e emërtimeve të organizimit administrativ, si dhe mënyra e emërimit të personelit, do bëhen në pajtim me LVL-në dhe ligjet e tjera që rregullojnë këtë çështje.
3. Për të siguruar plotësimin e të gjitha nevojave të qytetarëve dhe ushtrimin e përgjegjësive nga autoritetet lokale sa më afër qytetarëve, Komuna, përmes Kuvendit të Komunës apo kryetarit të Komunës, bashkëpunon me fshatrat, me vendbanimet dhe me lagjet urbane brenda territorit të saj.
4. Komuna, me vendim të veçantë, mund të themelojë zyra brenda administratës dhe në vendbanime të caktuara për kryerjen e shërbimeve të caktuara në kompetencë të organeve të administratës komunale.
5. Komuna për këto zyra siguron ndarjen e resurseve humane që janë në përputhje me përgjegjësitë dhe aktivitetet e përcaktuara.
 





KAPITULLI IV
 
KONSULTIMET DHE PJESËMARRJA E PUBLIKUT NË VENDIMMARRJE
 
Neni 18
Komuna zhvillon konsultime me publikun, me qëllim të sigurimit që vendimet e miratuara të jenë të bazuara në legjislacionin në fuqi, në fakte relevante, si dhe duke marrë parasysh pikëpamjet dhe përvojat e qytetarëve para marrjes së vendimeve. Gjithashtu, sigurohet që vendimet e propozuara të jenë të zbatueshme në mënyrë efikase në praktikë.
 
Neni 19
1. Komuna, gjatë ushtrimit të veprimtarisë së saj, mund të shfrytëzojë forma të ndryshme të konsultimit me publikun, sipas nevojës dhe rrethanave, si në vijim:
1.1. Fushata informuese dhe publikuese për promovimin e aktiviteteve dhe programeve komunale;
1.2. Kontaktet me grupet e interesit për testimin dhe diskutimin e politikave komunale;
1.3. Anketime për zbatimin e politikave, përfshirë informimin e qytetarëve dhe klientëve të prekur nga ato politika;
1.4. Shpallje publike të propozimeve për politika ose projektrregullore, me ftesë për pjesëmarrje në prezantime;
1.5. Takime dhe kontakte me grupet e interesit;
1.6. Takime publike;
1.7. Dëgjime publike;
1.8. Studime për vlerësimin e ndikimit.
 
2. Forma të tjera të konsultimit publik mund të parashihen me ligjet dhe aktet nënligjore përkatëse komunale.
 
Neni 20
1. Kryetari i Komunës, kryesuesi i Kuvendit dhe Komitetet e Kuvendit kanë autoritetin të organizojnë konsultime publike për çdo çështje që bie në kompetencën e tyre.
2. Mënyra e zhvillimit të konsultimit publik i bëhet e ditur opinionit publik së paku 14 ditë para mbajtjes së tij, duke siguruar kohë të mjaftueshme për përgatitjen e pjesëmarrësve.
3. Të gjitha komentet dhe prezantimet e pranuara shqyrtohen dhe publikohen para marrjes së vendimit përfundimtar.
 
Neni 21
1. Të gjitha komunikimet duhet të jenë të qarta dhe të përmbajnë informatat e nevojshme në formë përmbledhëse, në mënyrë që të jenë të kuptueshme për qytetarët, grupet e interesit dhe palët e tjera të interesuara, duke u mundësuar atyre shprehjen e mendimeve, komenteve dhe vërejtjeve.
2. Komuna siguron që palët pjesëmarrëse të kenë mundësi reale për të shprehur opinionet e tyre.
 
Neni 22
Komuna siguron publicitetin dhe format e përshtatshme të komunikimit me publikun, duke mos përjashtuar mjetet tjera të informimit. Konsultimet publike të hapura publikohen në ueb-faqen zyrtare të Komunës.
 
KAPITULLI  V
 
INFORMIMI PUBLIK DHE KONSULTIMI

TAKIMET PUBLIKE

Neni 23
1. Komuna mban periodikisht, së paku dy (2) herë në vit, takime publike në të cilat mund të marrë pjesë çdo person ose organizatë me interes në komunë. Data dhe vendi i mbajtjes së takimit publik shpallen së paku dy (2) javë para mbajtjes së tij. Njëri nga takimet mbahet gjatë gjashtëmujorit të parë të vitit.
2. Në takime të tilla, përfaqësuesit e Komunës informojnë pjesëmarrësit për aktivitetet e komunës, ndërsa pjesëmarrësit kanë të drejtë të parashtrojnë pyetje dhe të japin propozime për përfaqësuesit e zgjedhur komunal.
3. Përveç takimeve publike të cekura më lart, Komuna obligohet të informojë qytetarët për çdo plan apo program me interes publik, në përputhje me aktet komunale në fuqi.
4. Kuvendi i Komunës miraton rregullore komunale që promovon transparencën e organeve legjislative, ekzekutive dhe administrative të Komunës, duke rritur pjesëmarrjen e publikut në vendimmarrje në nivel lokal dhe duke lehtësuar qasjen e publikut në dokumentet zyrtare të Komunës
5. Komuna duhet të përdorë platforma digjitale për konsultime publike.
Neni 24
Nëse gjatë takimit publik parashtrohet një pyetje e cila nuk mund të marrë përgjigje gjatë takimit, parashtruesi i pyetjes ka të drejtë të kërkojë përgjigje me shkrim nga Komuna, brenda afatit prej tridhjetë (30) ditë nga dita e mbajtjes së takimit.
 
Neni 25
1. Procesverbali i takimit me publikun, së bashku me të gjitha informacionet përkatëse, ruhet në Komunë dhe i bashkëngjiten të gjitha përgjigjet e dhëna me shkrim.
2. Komiteti për Politikë dhe Financa shqyrton procesverbalin e takimit publik brenda gjashtëdhjetë (60) ditëve nga mbajtja e tij dhe shqyrton të gjitha propozimet e paraqitura gjatë takimit, duke dhënë rekomandime për seancën e radhës së Kuvendit të Komunës.
 
Neni 26
E drejta e peticionit
1. Çdo person fizik, person juridik apo organizatë që ka interes në komunë, ka të drejtë të paraqesë peticion në Kuvendin e Komunës lidhur me çfarëdo çështje që bie në kompetencat dhe përgjegjësitë e Komunës. Peticioni përbën kërkesë drejtuar Kuvendit për trajtimin e një çështjeje specifike.
2. Kuvendi i Komunës duhet të marrë parasysh rëndësinë e peticionit dhe t’u përgjigjet pyetjeve dhe kërkesave të përfshira në të. Peticioni mund të rezultojë në mbajtjen e takimeve publike, ku qytetarët diskutojnë çështje me interes, së bashku me zyrtarët komunalë.
3. Peticionet mund t’i drejtohen Kuvendit të Komunës, kryetarit, kryesuesit, komiteteve apo drejtorive përkatëse, përmes postës elektronike ose në formë të shkruar.
4. Peticionet që nuk bien në kompetencë të Komunës, refuzohen nga Kuvendi.
5. Çdo peticion duhet të përmbajë emrin dhe adresën e organizatorit, si dhe emrin, mbiemrin, nënshkrimin, numrin e letërnjoftimit dhe adresën e personave nënshkrues. Lënda e peticionit duhet të shënohet qartë në çdo faqe të tij.
6. Kryesuesi i Kuvendit të Komunës, në koordinim me kryetarin e Komunës, paraqet çdo peticion në Kuvend brenda tridhjetë (30) ditëve nga pranimi i tij, ose në mbledhjen e radhës të Kuvendit, nëse brenda këtij afati nuk është shqyrtuar.
7. Kuvendi i Komunës vendos për lëndën e peticionit jo më vonë se tridhjetë (30) ditë pas prezantimit të tij në Kuvend.
 


Neni 27
Iniciativa e qytetarëve
1. Qytetarët e komunës së Rahovecit kanë të drejtë të iniciojnë propozime për rregullore brenda kompetencave të Komunës për miratim nga Kuvendi ose për vendimmarrje nga qytetarët, në pajtim me legjislacionin në fuqi.
2. Propozuesit dorëzojnë projektin e rregullores së propozuar te kryesuesi i Kuvendit të Komunës.
3. Projektrregullorja e propozuar duhet të nënshkruhet nga të paktën pesëmbëdhjetë për qind (15%) e votuesve të regjistruar, për t’u shqyrtuar nga Kuvendi i Komunës.
4. Kuvendi i Komunës është i obliguar ta shqyrtojë rregulloren e propozuar brenda gjashtëdhjetë (60) ditëve nga pranimi i saj.
 
 
KAPITULLI VI
 
KOMITETET E OBLIGUESHME DHE KOMITETET E TJERA KËSHILLËDHËNËSE KOMUNALE

Neni 28
1. Kuvendi i Komunës, me vendim, themelon komitete të tjera si trupa ndihmës profesional, në pajtim me nenin 51 të Ligjit për Vetëqeverisje Lokale, për realizimin e funksioneve të tij.
2. Kuvendi i Komunës siguron që përbërja e komiteteve të reflektojë përfaqësim të gjerë shoqëror, barazi gjinore dhe përfaqësim të komuniteteve në komunë.
3. Komitetet, për aq sa nuk përcaktohet ndryshe me ligj, reflektojnë përbërjen politike të Kuvendit të Komunës.
 
Neni 29
Komitetet e përhershme komunale
1. Kuvendi i Komunës, pas konstituimit, themelon Komitetin për Politikë dhe Financa dhe Komitetin për Komunitete si komitete të përhershme.
2. Kuvendi themelon komitete të tjera për të cilat konsideron që janë të nevojshme për kryerjen e përgjegjësive të tyre.
3. Nëse nuk parashihet ndryshe me ligj, komitetet reflektojnë përbërjen e Kuvendit.
Neni 30
Komiteti për Politikë dhe Financa
1. Komiteti për Politikë dhe Financa kryesohet nga kryesuesi i Kuvendit të Komunës dhe përbërja e tij duhet të reflektojë përfaqësimin e entiteteve politike në Kuvendin e Komunës.
2. Anëtarët e këtij komiteti nuk mund të jenë njëkohësisht anëtarë të komiteteve të tjera.
3. Numri i anëtarëve të Komitetit është më së shumti 7 (shtatë).
4. Në rastet kur në mbledhjen e Komitetit për Politikë dhe Financa mungon kryesuesi, mbledhja kryesohet nga anëtari më i vjetër i komitetit.
 
Neni 31
Komiteti për Komunitete
1. Anëtarësimi, përgjegjësitë dhe çështjet e tjera për Komitetin për Komunitete janë të rregulluara më për së afërmi me dispozitën e nenit 53 të LVL-së.
2. Anëtarët e Komitetit të Komuniteteve emërohen nga Kuvendi i Komunës nga radhët e anëtarëve të Kuvendit dhe të përfaqësuesve të komuniteteve pakicë.
3. Numri i anëtarëve të Komitetit të Komuniteteve duhet të jetë më së shumti 7 (shtatë).
4. Komiteti për Komunitete përbëhet nga përfaqësuesit (së paku me nga një përfaqësues) e të gjitha komuniteteve pakicë që jetojnë në komunë, ndërkaq që shumica e anëtarëve të këtij komiteti përbëhet nga komuniteti pakicë.
 
 
Neni 32
Komitetet e tjera komunale
1. Kuvendi i Komunës themelon edhe komitete të tjera për të cilat konsideron që janë të nevojshme për kryerjen e përgjegjësive të tyre (neni 51, pika 51.2. dhe 51.3., të LVL-së), kjo sipas specifikës komunale dhe drejtorive të tjera të themeluara, duke respektuar përvojën adekuate dhe kriteret profesionale.
2. Numri i anëtarëve të këtyre komiteteve duhet të jetë më së shumti 7 (shtatë), ndërkaq anëtarësia reflekton përbërjen e Kuvendit të Komunës.
3. Emërtimi, struktura e tyre dhe çështjet e tjera përcaktohen me vendimin për formimin e tyre nga Kuvendi i Komunës, Rregullores Komunale për Punën e Kuvendit dhe të Komiteteve të Komunës.
 

Neni 33
Komitetet konsultative
1. Kuvendi i Komunës mund të themelojë komitete konsultative me qëllim të pjesëmarrjes së qytetarëve në vendimmarrje.
2. Anëtarësia mund të përfshijë anëtarë të Kuvendit, qytetarë dhe përfaqësues të organizatave të shoqërisë civile.
3. Mënyra e themelimit dhe e funksionimit përcaktohet me vendim të Kuvendit të Komunës.
4. Komitetet konsultative mund të japin rekomandime dhe propozime për çështje të interesit publik.
5. Komitetet konsultative mund të kontribuojnë me analiza, me mendime dhe me rekomandime për iniciativat e Kuvendit të Komunës.
Neni 34
Gjuha zyrtare
Përdorimi i gjuhëve zyrtare rregullohet me Ligjin për Përdorimin e Gjuhëve Zyrtare.
 
Neni 35
Qasja në dokumente publike
1. Qasja në dokumentet publike komunale rregullohet me Ligjin për Qasje në Dokumente Publike dhe aktet nënligjore përkatëse.
2. Çdo person ka të drejtë të ketë qasje në dokumentet që mbahen në Komunë, përveç rasteve kur zbulimi i tyre është i ndaluar me Ligjin për Qasje në Dokumente Publike. 
 
KAPITULLI  VII
 
KUVENDI I KOMUNËS, KRYESUESI I KUVENDIT TË KOMUNËS DHE VENDIMMARRJA NË KUVEND DHE KOMITETE

Neni 36
Funksionet dhe kompetencat e Kuvendit të Komunës
1. Kuvendi është organi më i lartë përfaqësues në Komunë që përbëhet nga anëtarët e tij të zgjedhur në mënyrë të drejtpërdrejtë nga qytetarët, në pajtim me Ligjin për Zgjedhjet Lokale.
2. Kuvendi i Komunës funksionin dhe kompetencat e tij i kryen në bazë të ligjit, të statutit dhe të akteve të tjera nënligjore.
3. Të gjithë qytetarët e komunës mund të kandidojnë për kuvend, me kusht që ata t’i plotësojnë kushtet e parapara me ligjin për zgjedhjet lokale.
4. Kuvendi i Komunës do të ketë numrin e anëtarëve të kuvendit sipas Ligjit për Vetëqeverisjen Lokale.
5. Mandati i çdo anëtari të Kuvendit verifikohet nga komisioni për verifikimin e mandateve, i cili themelohet nga Kuvendi, para nënshkrimit të deklaratës për betim nga secili anëtar.
 
Neni 37
Kompetencat jodeleguese të Kuvendit të Komunës
1. Kompetencat të cilat Kuvendi i Komunës nuk mund t’i delegojë në organe të tjera janë të përcaktuara në nenin 40 të LVL-së.
2. Kuvendi i Komunës nuk i delegon përgjegjësitë e tij me marrjen e vendimeve për çështjet siç vijojnë:
2.1. Miratimin e Statutit dhe Rregulloren e Punës, rregulloret e tjera komunale, miratimin, ndryshimin dhe shfuqizimin e tyre;
2.2. Miratimin e buxhetit dhe të planeve investuese;
2.3. Miratimin e çështjeve të tjera financiare, të cilat janë të rezervuara për Kuvendin sipas Statutit dhe Rregullores së Punës;
2.4. Planin vjetor dhe raportin vjetor;
2.5. Themelimin e komisioneve të kërkuara sipas këtij ligji;
2.6. Niveli i tarifave dhe i ngarkesave;
2.7. Krijimin dhe përdorimin e simboleve, të dekoratave dhe të titujve të nderit të Komunës, në pajtim me ligjin në fuqi;
2.8. Emërimin dhe riemërimin e rrugëve, të rrugicave dhe të vendeve të tjera publike;
2.9. Arritjen e marrëveshjeve ndërkomunale dhe brendakomunale;
2.10. Marrjen e vendimeve për t’u bashkuar me asociacione përfaqësuese të komunave të Republikës së Kosovës, dhe
2.11. Përgjegjësitë e tjera që kërkohen me ligj.
 
3. Për marrjen e vendimeve, Kuvendi i Komunës mund t’ia delegojë pushtetin e tij Komitetit të Kuvendit të Komunës apo kryetarit të Komunës. Kuvendi i Komunës mund të tërheqë delegimin në çdo kohë.
 
Neni 38
Kryesuesi i Kuvendit të Komunës
1. Kuvendi i Komunës zgjedh kryesuesin e Kuvendit të Komunës nga radhët e anëtarëve të Kuvendit të Komunës.
2. Kryesuesi i Kuvendit të Komunës zgjidhet për një mandat të njëjtë sikurse anëtarët e Kuvendit.
3. Votimi për zgjedhjen e kryesuesit të Kuvendit të Komunës bëhet me vota të fshehta.
4. Për t’u zgjedhur në votimin e parë, kandidati duhet të marrë më shumë se gjysmën e votave të numrit të përgjithshëm të anëtarëve të zgjedhur.
5. Në rast se në votimin e parë asnjëri prej kandidatëve nuk e siguron shumicën e kërkuar, atëherë dy kandidatët me numrin më të madh të votave shkojnë në votimin e dytë.
6. Kandidati që merr më shumë se gjysmën e votave të numrit të përgjithshëm të anëtarëve të zgjedhur, do të zgjidhet kryesues i Kuvendit të Komunës.
7. Shkarkimi i kryesuesit të Kuvendit bëhet me votim të fshehtë, në mënyrë të njëjtë me zgjedhjen e tij.
 
Neni 39
Mbledhja inauguruese e Kuvendit të Komunës
1. Mbledhja inauguruese e Kuvendit të Komunës mbahet brenda pesëmbëdhjetë (15) ditëve nga dita e certifikimit të rezultateve të zgjedhjeve.
2. Mbledhja inauguruese thirret nga kryetari i Komunës (aty ku është zgjedhur), pesëmbëdhjetë (15) ditë pas certifikimit të rezultateve të zgjedhjeve.
3. Nëse kryetari i Komunës nuk e thërret mbledhjen inauguruese brenda afatit të përcaktuar me ligj, ajo thirret nga anëtari më i moshuar i Kuvendit të Komunës, në pajtim me Ligjin për Vetëqeverisjen Lokale.
Deri në zgjedhjen e kryesuesit të Kuvendit, mbledhja inauguruese kryesohet nga anëtari më i moshuar i pranishëm i Kuvendit, brenda pesëmbëdhjetë (15) ditëve nga data kur kryetari është dashur të thërrasë mbledhjen inauguruese të Kuvendit të Komunës.
4. Para ushtrimit të mandatit, anëtarët e Kuvendit japin betimin ose deklaratën solemne dhe nënshkruajnë deklaratën përkatëse, në pajtim me Ligjin për Vetëqeverisjen Lokale dhe legjislacionin në fuqi.
5. Forma dhe përmbajtja e betimit ose e deklaratës solemne, si dhe procedura e dhënies së saj, rregullohen me legjislacionin në fuqi dhe Rregulloren e Punës së Kuvendit.
6. Anëtari i Kuvendit që nuk e jep betimin ose deklaratën solemne brenda afatit të përcaktuar me Ligjin për Vetëqeverisjen Lokale, nuk mund ta ushtrojë mandatin dhe e humb atë, në pajtim me procedurat e përcaktuara me ligj.
Neni 40
Thirrja dhe kryesimi i mbledhjeve të Kuvendit të Komunës
1. Mbledhjet e Kuvendit të Komunës thirren dhe kryesohen nga kryesuesi i Kuvendit të Komunës, në pajtim me Ligjin për Vetëqeverisjen Lokale, këtë statut dhe Rregulloren e Punës së Kuvendit.
2. Mbledhja e Kuvendit të Komunës mund të thirret edhe me kërkesë të së paku një të tretës (1/3) së numrit të përgjithshëm të anëtarëve të Kuvendit, në pajtim me Ligjin për Vetëqeverisjen Lokale.
3. Komitetet e Kuvendit mund të propozojnë mbajtjen e mbledhjeve për çështje që bien në fushëveprimin e tyre, në pajtim me Ligjin për Vetëqeverisjen Lokale dhe Rregulloren e Punës së Kuvendit.
 
Neni 41
Kuorumi
1. Kuvendi i Komunës dhe komitetet e tij mund të mbajnë mbledhje dhe të marrin vendime vetëm nëse në mbledhje janë të pranishëm më shumë se gjysma e numrit të përgjithshëm të anëtarëve të organit përkatës, në pajtim me nenin 46 të Ligjit për Vetëqeverisjen Lokale.
2. Kuorumi konstatohet para fillimit të mbledhjes dhe, sipas nevojës, para marrjes së çdo vendimi.
3. Në mungesë të kuorumit, mbledhja shtyhet dhe veprohet sipas Rregullores së Punës së Kuvendit.
 
Neni 42
Votimi në Kuvendin e Komunës dhe në komitetet e tij
1. Kuvendi i Komunës dhe komitetet e tij marrin vendime me shumicën e votave të anëtarëve të pranishëm që marrin pjesë në votim, përveç rasteve kur me ligj kërkohet shumicë tjetër.
2. Votimi në Kuvend dhe në komitetet e tij është i hapur, përveç rasteve kur me ligj ose me Rregulloren e Punës parashihet votim i fshehtë.
3. Çdo anëtar i Kuvendit dhe i komiteteve ka të drejtën e një vote.
4. Në rast të numrit të barabartë të votave "për" dhe "kundër", vota e kryesuesit të Kuvendit është vendimtare, në pajtim me Ligjin për Vetëqeverisjen Lokale.
5. Për procedurën e mbajtjes së mbledhjeve, përgatitjen dhe miratimin e procesverbalit, mënyrën e votimit dhe çështjet e tjera procedurale, zbatohen dispozitat e Ligjit për Vetëqeverisjen Lokale dhe Rregullorja e Punës së Kuvendit.


 
Neni 43
Raportimi i Kryetarit të Komunës para Kuvendit
1. Kryetari i Komunës raporton para Kuvendit të Komunës për ushtrimin e kompetencave të tij së paku një herë në gjashtë (6) muaj, në pajtim me Ligjin për Vetëqeverisjen Lokale.
2. Kuvendi i Komunës mund të kërkojë nga kryetari paraqitjen e raporteve shtesë për çështje të caktuara që lidhen me ushtrimin e kompetencave komunale, në pajtim me legjislacionin në fuqi.
3. Mënyra e paraqitjes dhe e shqyrtimit të raporteve rregullohet me Rregulloren e Punës së Kuvendit.
 
Neni 44
Mbledhjet e Kuvendit të Komunës dhe të Komiteteve
1. Në fillim të çdo viti kalendarik, Kuvendi i Komunës dhe komitetet e përhershme miratojnë planin e punës për mbajtjen e mbledhjeve të rregullta.
2. Datat e mbledhjeve të planifikuara mund të ndryshohen me vendim të kryesuesit të Kuvendit ose të organit përkatës, në pajtim me Rregulloren e Punës.
3. Kryesuesi i mbledhjes siguron zhvillimin e rregullt të saj, respektimin e rendit të ditës, zbatimin e procedurave të përcaktuara dhe trajtimin e barabartë të të gjithë anëtarëve të Kuvendit ose të komitetit.
4. Mbledhjet e Kuvendit dhe të komiteteve zhvillohen në pajtim me Ligjin për Vetëqeverisjen Lokale, këtë statut dhe Rregulloren e Punës së Kuvendit.
 
Neni 45
Publikimi i mbledhjeve dhe njoftimi i publikut
1. Mbledhjet e Kuvendit të Komunës dhe të komiteteve të tij janë publike, përveç rasteve kur me Ligjin për Vetëqeverisjen Lokale ose me legjislacionin tjetër në fuqi parashihet mbajtja e mbledhjeve të mbyllura.
2. Komuna siguron njoftimin me kohë të publikut për mbajtjen e mbledhjeve të Kuvendit dhe të komiteteve, në pajtim me Ligjin për Vetëqeverisjen Lokale dhe Rregulloren e Punës së Kuvendit.
3. Njoftimi për mbledhjen publikohet në ueb-faqen zyrtare të Komunës, në tabelën zyrtare të shpalljeve dhe, sipas nevojës, përmes mjeteve të tjera të informimit publik.
4. Njoftimi publik përmban:
4.1. datën e mbledhjes;
4.2. kohën e mbajtjes;
4.3. vendin e mbajtjes, dhe
4.4. rendin e ditës.
 
Neni 46
Pjesëmarrja e publikut në mbledhjet e Kuvendit
1. Çdo person ka të drejtë të marrë pjesë në mbledhjet publike të Kuvendit të Komunës dhe të komiteteve të tij, në pajtim me Ligjin për Vetëqeverisjen Lokale dhe këtë statut.
2. Pjesëmarrësit nga publiku, me lejen e kryesuesit të mbledhjes dhe në pajtim me Rregulloren e Punës së Kuvendit, mund të parashtrojnë pyetje, komente ose propozime lidhur me çështjet që shqyrtohen në mbledhje.
3. Mënyra e pjesëmarrjes së publikut dhe procedura e ushtrimit të kësaj të drejte rregullohen me Rregulloren e Punës së Kuvendit.
 
Neni 47
Mbledhjet e jashtëzakonshme dhe mbledhjet e mbyllura
Mbledhjet e jashtëzakonshme dhe mbledhjet e mbyllura të Kuvendit të Komunës thirren dhe mbahen në pajtim me dispozitat e Ligjit për Vetëqeverisjen Lokale dhe Rregulloren e Punës së Kuvendit.
 
Neni 48
Kompensimi i komisioneve të formuara në Kuvendin e Komunës
1. Anëtarët e Kuvendit të Komunës, të cilët janë të caktuar në komisione të ndryshme, kanë të drejtë në kompensim për pjesëmarrjen dhe ushtrimin e detyrave të tyre, në pajtim me legjislacionin në fuqi.
2. Lartësia dhe mënyra e kompensimit të këtyre komisioneve përcaktohen me vendim të veçantë të Kuvendit të Komunës.
 







KAPITULLI VIII  
 
INFORMIMI PËR ANËTARËT E KUVENDIT TË KOMUNËS

Neni 49
Kërkesat për informata nga anëtarët e Kuvendit të Komunës
1. Anëtarët e Kuvendit të Komunës kanë të drejtë të kërkojnë informata dhe dokumente që kanë të bëjnë me ushtrimin e funksioneve të tyre, në pajtim me Ligjin për Vetëqeverisjen Lokale dhe legjislacionin në fuqi.
2. Kërkesa për informata paraqitet me shkrim në Shërbimin e Kuvendit të Komunës.
3. Shërbimi i Kuvendit të Komunës, në bashkëpunim me organet përgjegjëse të administratës komunale, i përgjigjet kërkesës brenda afatit të përcaktuar me legjislacionin në fuqi, por jo më vonë se tridhjetë (30) ditë nga dita e pranimit të kërkesës.
4. Një kopje e kërkesës dhe e përgjigjes administrohet dhe ruhet në evidencën zyrtare të Shërbimit të Kuvendit të Komunës.
5. Të drejtat dhe detyrat e anëtarëve të Kuvendit të Komunës ushtrohen në pajtim me Ligjin për Vetëqeverisjen Lokale, me këtë statut dhe me legjislacionin tjetër në fuqi.
 
KAPITULLI X
 
KONFLIKTI I INTERESIT I ANËTARËVE TË KUVENDIT TË KOMUNËS

Neni 50
Papajtueshmëria e funksioneve dhe konflikti i interesit
1. Anëtari i Kuvendit të Komunës nuk mund të ushtrojë funksione ose detyra që janë të papajtueshme me mandatin e tij, në pajtim me Ligjin për Vetëqeverisjen Lokale dhe me legjislacionin në fuqi në Republikën e Kosovës.
2. Anëtari i Kuvendit është i obliguar të deklarojë çdo konflikt real të mundshëm ose të perceptuar të interesit në lidhje me një çështje që shqyrtohet nga Kuvendi ose komitetet e tij, në pajtim me legjislacionin në fuqi.
3. Deklarimi i konfliktit të interesit dhe veprimet e ndërmarra në lidhje me të evidentohen në procesverbalin e mbledhjes.
 
Neni 51
Veprimi në rast konflikti të interesit
1. Anëtari i Kuvendit të Komunës që ndodhet në konflikt interesi nuk merr pjesë në shqyrtimin, debatimin dhe vendimmarrjen për çështjen përkatëse, në pajtim me legjislacionin në fuqi.
2. Në rast se, pas marrjes së një vendimi, konstatohet ekzistenca e konfliktit të interesit, organet kompetente veprojnë në pajtim me legjislacionin në fuqi.
3. Pasojat juridike të konfliktit të interesit, përfshirë rishqyrtimin ose shfuqizimin e vendimit, trajtohen sipas procedurave të përcaktuara me legjislacionin në fuqi.
 
Neni 52
Kompetencat e Komunës
Komuna ushtron kompetencat vetanake, kompetencat e deleguara dhe kompetencat e zgjeruara në pajtim me Kushtetutën e Republikës së Kosovës, Ligjin për Vetëqeverisjen Lokale dhe me legjislacionin tjetër në fuqi.
 
Neni 53
Kompetencat vetanake të Komunës
Komuna ka kompetenca të plota dhe ekskluzive për sa i përket interesit lokal, duke respektuar standardet e përcaktuara me legjislacionin në fuqi, në fushat si vijon:
1. zhvillimin lokal ekonomik;
2. planifikimin urban dhe rural;
3. shfrytëzimin e tokës dhe zhvillimin e saj;
4. zbatimin e rregulloreve të ndërtimit dhe kontrollin e standardeve të ndërtimit;
5. mbrojtjen e mjedisit lokal;
6. ofrimin dhe mirëmbajtjen e shërbimeve publike dhe komunale, duke përfshirë furnizimin me ujë, kanalizimin dhe drenazhimin, trajtimin e ujërave të zeza, menaxhimin e mbeturinave, rrugët lokale, transportin lokal dhe skemat lokale të ngrohjes;
7. reagimin ndaj rasteve emergjente me karakter lokal;
8. ofrimin e arsimit publik parashkollor, fillor dhe të mesëm, në pajtim me legjislacionin në fuqi;
9. promovimin dhe mbrojtjen e të drejtave të njeriut;
10. ofrimin e kujdesit shëndetësor parësor publik, në pajtim me legjislacionin në fuqi;
11. ofrimin e shërbimeve familjare dhe të shërbimeve të mirëqenies sociale, përfshirë kujdesin për personat e cenueshëm, kujdesin familjar, kujdesin për fëmijët dhe të moshuarit, në pajtim me legjislacionin në fuqi;
12. banimin publik;
13. mbrojtjen e shëndetit publik në nivel lokal;
14. licencimin e shërbimeve publike dhe të objekteve në nivel lokal, në pajtim me ligjin, përfshirë veprimtaritë që lidhen me tregjet, shitësit ambulantë, transportin lokal publik dhe taksitë;
15. emërtimin e rrugëve, të rrugicave, të shesheve dhe të vendeve të tjera publike;
16. ofrimin dhe mirëmbajtjen e parqeve dhe të hapësirave publike;
17. zhvillimin dhe promovimin e turizmit lokal;
18. mbështetjen dhe zhvillimin e aktiviteteve kulturore, sportive dhe rekreative;
19. çdo çështje tjetër që nuk është përjashtuar shprehimisht nga kompetenca e komunës ose që nuk i është caktuar me ligj një autoriteti tjetër.
 
Neni 54
Kompetencat e deleguara
1. Komuna ushtron kompetenca të deleguara nga autoritetet qendrore të Republikës së Kosovës në pajtim me ligjin dhe aktin përkatës të delegimit.
2. Kompetencat e deleguara përfshijnë:
2.1. çështjet kadastrale;
2.2. regjistrimin civil;
2.3. regjistrimin e votuesve;
2.4. regjistrimin e bizneseve dhe licencimin;
2.5. shpërndarjen e pagesave të ndihmës sociale, me përjashtim të pensioneve;
2.6. mbrojtjen e pyjeve që ndodhen në territorin e komunës, në kuadër të autorizimeve të deleguara nga autoriteti qendror, duke përfshirë dhënien e licencave për prerjen e drurëve, në pajtim me rregullat e përcaktuara nga Qeveria.
 
3. Autoritetet qendrore mund t'i delegojnë komunës kompetenca të tjera shtesë që janë në kuadër të kompetencave të tyre, me kusht që komunës t'i sigurohen burimet e nevojshme financiare dhe administrative për ushtrimin e këtyre kompetencave.
 
KAPITULLI XI
 
MARRËDHËNIET NDËRKOMUNALE DHE TË PARTNERITETIT

Neni 55
Bashkëpunimi ndërkomunal
1. Kryetari i Komunës, pas konsultimit me Komitetin për Politikë dhe Financa, i paraqet Kuvendit të Komunës rekomandime për lidhjen e marrëveshjeve të bashkëpunimit ndërkomunal, në pajtim me Ligjin për Vetëqeverisjen Lokale dhe legjislacionin tjetër në fuqi.
2. Kuvendi i Komunës vendos për lidhjen e marrëveshjeve ndërmjet komunave për ushtrimin e kompetencave dhe realizimin e interesave të përbashkëta, në pajtim me ligjin.
 
Neni 56
Bashkëpunimet e tjera komunale dhe ndërkombëtare
1. Me qëllim të zhvillimit ekonomik, të avancimit të vlerave kulturore, arsimore, sportive dhe zhvillimit të gjithmbarshëm lokal, Komuna bashkëpunon dhe mban lidhje me qytetarët e saj që jetojnë jashtë territorit të komunës, brenda ose jashtë Republikës së Kosovës.
2. Komuna mund të bashkëpunojë edhe me komuna dhe qytete të tjera jashtë vendit, si dhe me organizata qeveritare dhe joqeveritare vendore dhe ndërkombëtare, në pajtim me legjislacionin në fuqi dhe politikat e përcaktuara nga institucionet qendrore të Republikës së Kosovës.
 
Neni 57
Marrëveshjet për shërbime të përbashkëta publike lokale
1. Kryetari i Komunës, pas konsultimit me Komitetin për Politikë dhe Financa, i paraqet Kuvendit të Komunës rekomandime për lidhjen e marrëveshjeve që kanë të bëjnë me:
1.1. menaxhimin e ndërmarrjeve komunale në pajtim me ligjin;
1.2. mbikëqyrjen dhe ofrimin e shërbimeve të përbashkëta publike lokale që shtrihen në territorin e më shumë se një komune.
 
2. Kuvendi i Komunës vendos për këto marrëveshje në pajtim me kompetencat e përcaktuara me ligj.


Neni 58
Partneritetet dhe asociacionet komunale
1. Kuvendi i Komunës, në kuadër të kompetencave të përcaktuara me ligj, mund të lidhë marrëveshje bashkëpunimi dhe të krijojë partneritete me komunat e tjera për realizimin e interesave dhe të qëllimeve të përbashkëta.
2. Kuvendi i Komunës mund të vendosë për anëtarësimin e Komunës në asociacione përfaqësuese të komunave, në pajtim me Ligjin për Vetëqeverisjen Lokale dhe legjislacionin në fuqi.
 
KAPITULLI XII
 
FINANCAT KOMUNALE DHE PROCEDURAT BUXHETORE

Neni 59
Burimet financiare të Komunës
1. Komuna ka buxhetin dhe financat e saj për ushtrimin e kompetencave të përcaktuara me ligj.
2. Buxheti dhe financat e Komunës rregullohen me Ligjin për Financat e Pushtetit Lokal, Ligjin për Menaxhimin e Financave Publike dhe Përgjegjësitë, qarkoret buxhetore të ministrisë përgjegjëse për financa dhe aktet e tjera nënligjore në fuqi.
3. Administrimi financiar i Komunës është përgjegjësi e kryetarit të Komunës, në pajtim me kompetencat e përcaktuara me ligj.
4. Kryetari i Komunës mund të delegojë kompetenca të caktuara për administrimin financiar te nënkryetari i Komunës apo te drejtorët e drejtorive komunale, në pajtim me legjislacionin në fuqi.
5. Parimet e financave komunale, burimet financiare, shërbimet komunale, menaxhimi financiar dhe auditimi, rregullohen me legjislacionin në fuqi.
 
Neni 60
Tatimet, tarifat, taksat dhe ngarkesat komunale
1. Përcaktimi, ndryshimi ose heqja e tatimeve, e tarifave, e taksave, e ngarkesave dhe e pagesave komunale bëhet nga Kuvendi i Komunës përmes akteve komunale, në pajtim me kompetencat e përcaktuara me ligj.


Neni 61
Të hyrat vetanake të Komunës
1. Të gjitha të hyrat e realizuara ose të pranuara nga Komuna, në bazë të autorizimeve ligjore, konsiderohen të hyra vetanake të Komunës, në pajtim me Ligjin për Financat e Pushtetit Lokal.
2. Burimet e të hyrave vetanake të Komunës përfshijnë:
2.1. Tatimin në pronën e paluajtshme;
2.2. Taksat për licencimin e veprimtarive afariste;
2.3. Taksat administrative komunale;
2.4. Taksat për lejet e ndërtimit dhe të rrënimit të objekteve dhe të strukturave të tjera;
2.5. Taksat për lëshimin e certifikatave dhe të dokumenteve zyrtare;
2.6. Të hyrat nga qiradhënia e pasurisë komunale;
2.7. Të hyrat nga shfrytëzimi i pasurisë komunale;
2.8. Gjobat për kundërvajtje në pajtim me ligjin;
2.9. Gjobat për shkeljen e akteve komunale;
2.10. Të hyrat nga bashkëpagesat, në pajtim me legjislacionin përkatës;
2.11. Të hyrat nga shitja e pasurisë komunale;
2.12. Të hyrat e tjera të përcaktuara me ligj.
 
Neni 62
Të hyrat nga donatorët
1. Për mbështetjen e zhvillimit të komunës, donatorët mund të ofrojnë mjete financiare ose forma të tjera të mbështetjes në pajtim me legjislacionin në fuqi.
2. Mjetet e pranuara nga donatorët me destinim të caktuar, përdoren vetëm për qëllimin për të cilin janë dhënë.
3. Komuna siguron transparencë dhe informim për donatorët lidhur me përdorimin e mjeteve të pranuara
 


 
Neni 63
Vetëkontributi i qytetarëve
1. Komuna mund të sigurojë mjete përmes vetëkontributit të qytetarëve, në pajtim me Ligjin për Vetëqeverisjen Lokale dhe legjislacionin tjetër në fuqi.
2. Mjetet e siguruara përmes vetëkontributit përdoren vetëm për qëllimin për të cilin qytetarët kanë dhënë pëlqimin.
3. Procedura për inicimin, miratimin dhe zbatimin e vetëkontributit përcaktohet me ligj dhe me vendim të Kuvendit të Komunës.
 
Neni 64
Ndërmarrjet publike lokale
1. Ndërmarrjet publike lokale themelohen dhe funksionojnë në pajtim me Ligjin për Ndërmarrjet Publike dhe legjislacionin tjetër në fuqi.
2. Komuna ushtron të drejtat e saj si aksionare në ndërmarrjet publike lokale përmes Komisionit Komunal të Aksionarëve.
3. Komisioni Komunal i Aksionarëve vepron në emër të Komunës në pajtim me Ligjin për Ndërmarrjet Publike dhe Ligjin për Shoqëritë Tregtare.
4. Komisioni Komunal i Aksionarëve i raporton Kuvendit të Komunës për performancën dhe veprimtarinë e ndërmarrjeve publike lokale së paku një herë në vit.
5. Kuvendi i Komunës mund të formojë edhe ndërmarrje të reja publike duke u bazuar në legjislacionin në fuqi.
 
Neni 65
Huamarrja komunale
1. Huamarrja nga Komuna bëhet në pajtim me Ligjin për Financat e Pushtetit Lokal, Ligjin për Borxhet Publike dhe legjislacionin tjetër në fuqi.
 
Neni 66
Përgatitja e buxhetit komunal dhe konsultimi me publikun
1. Drejtoria për Buxhet dhe Financa koordinon procesin e përgatitjes së buxhetit komunal, duke përfshirë përgatitjen e dokumenteve buxhetore, konsultimet e brendshme dhe konsultimet me publikun.
2. Konsultimet publike buxhetore organizohen brenda afateve të përcaktuara me legjislacionin në fuqi, me qëllim që qytetarëve t’u mundësohet pjesëmarrja në procesin e planifikimit të buxhetit, përcaktimin e prioriteteve dhe propozimin e projekteve investive.
 
Neni 67
Procedura e konsultimeve publike buxhetore
1. Takimet konsultative për buxhetin publikohen përmes mjeteve të informimit publik dhe kanaleve zyrtare të Komunës, në pajtim me kërkesat ligjore për transparencë.
2. Propozimet e dala nga konsultimet publike i dorëzohen Komitetit për Politikë dhe Financa dhe Kuvendit të Komunës, së bashku me vlerësimin profesional të drejtorisë përgjegjëse për financa.
3. Procesi i konsultimeve buxhetore përfshin edhe informimin e qytetarëve për burimet e financimit të Komunës, përfshirë të hyrat vetanake dhe realizimin e tyre.
 
KAPITULLI XIII
UDHËHEQËSIA KOMUNALE - EKZEKUTIVI

Neni 68
Zgjedhja dhe mandati i kryetarit të Komunës
1. Kryetari i Komunës zgjidhet drejtpërdrejt nga qytetarët me të drejtë vote, në pajtim me Ligjin për Zgjedhjet Lokale në Republikën e Kosovës.
2. Mandati i kryetarit të Komunës zgjat katër (4) vjet.
3. Mandati i kryetarit të Komunës përfundon në pajtim me Ligjin për Vetëqeverisjen Lokale, përkatësisht, mbi bazën ligjore dhe kushtet e caktuara në dispozitën e nenit 56, pika 56.3., të LVL-së.
4. Në rast të mungesës së përkohshme ose të pamundësisë së përkohshme të ushtrimit të funksionit, kryetarin e Komunës e zëvendëson nënkryetari i Komunës, në pajtim me ligjin.
 
Neni 69
Betimi i kryetarit të Komunës
1. Pas zgjedhjes, kryetari i Komunës jep betimin ose deklaratën solemne para anëtarëve të Kuvendit të Komunës.


2. Teksti i betimit është:
 
“Unë, ____________, betohem (ose deklaroj solemnisht) se do t’i kryej detyrat e mia dhe do t’i ushtroj kompetencat e mia si kryetar i Komunës së Rahovecit me nder, me besnikëri, me paanshmëri, me ndërgjegje dhe në pajtim me ligjin, në mënyrë që t’i siguroj kushtet për një jetë të qetë për të gjithë.”
 
3. Kryetari i Komunës, i cili dështon të japë betimin brenda një (1) muaji nga certifikimi i rezultateve të zgjedhjeve, e humbet mandatin.
Neni 70
Veprimet dhe aktet juridike
1. Kryetari i Komunës, në kuadër të kompetencave të përcaktuara me ligj, nxjerr urdhëresa, vendime dhe akte të tjera juridike.
2. Organet e administratës komunale, gjatë ushtrimit të funksioneve të tyre, janë të obliguara të veprojnë në pajtim me Kushtetutën e Republikës së Kosovës, ligjet në fuqi, këtë statut, rregulloret komunale dhe aktet e tjera nënligjore.
3. Në ushtrimin e funksioneve administrative dhe në zbatimin e akteve juridike, organet e administratës komunale nxjerrin akte përkatëse në pajtim me Ligjin për Procedurën e Përgjithshme Administrative dhe legjislacionin përkatës.
4. Aktet juridike të organeve të administratës komunale përfshijnë: rregullore, vendime, aktvendime, urdhëresa, konkluzione dhe akte të tjera juridike të përcaktuara me ligj.
5. Organet e administratës komunale, sipas kërkesës së palës ose sipas detyrës zyrtare, lëshojnë vërtetime, certifikata dhe dokumente të tjera zyrtare, në bazë të evidencave zyrtare me të cilat disponojnë, në pajtim me Ligjin për Procedurën e Përgjithshme Administrative.
 
Neni 71
Përgjegjësitë e kryetarit të Komunës
1. Kryetari i Komunës i zbaton përgjegjësitë si në vijim:
1.1. Përfaqëson Komunën dhe vepron në emër të saj;
1.2. Udhëheq ekzekutivin dhe administratën komunale dhe mbikëqyr administrimin financiar të Komunës;
1.3. Ushtron të gjitha kompetencat të cilat nuk i janë dhënë në mënyrë të shprehur Kuvendit të Komunës apo organeve të tjera komunale;
1.4. Zbaton aktet e miratuara nga Kuvendi i Komunës;
1.5. Emëron dhe shkarkon nënkryetarin e Komunës;
1.6. Emëron dhe shkarkon drejtorët e drejtorive komunale;
1.7. Organizon punën dhe drejton politikat e Komunës;
1.8. Propozon rregullore dhe akte të tjera për miratim në Kuvendin e Komunës;
1.9. Propozon planet zhvillimore, planet investuese dhe projektbuxhetin komunal;
1.10. Siguron zbatimin e buxhetit të miratuar;
1.11. Raporton para Kuvendit të Komunës për gjendjen ekonomiko-financiare dhe zbatimin e planeve investuese së paku një herë në gjashtë (6) muaj ose sa herë kërkohet nga Kuvendi;
1.12. Mund të kërkojë rishqyrtimin e një akti të Kuvendit të Komunës para hyrjes në fuqi, në rastet e përcaktuara me ligj;
1.13. Konsultohet me nënkryetarin për Komunitete për çështjet që kanë të bëjnë me komunitetet joshumicë;
1.14. Kryen edhe detyra të tjera të përcaktuara me ligj dhe me këtë statut.
 
Neni 72
Konflikti i interesit i kryetarit të Komunës
1. Menjëherë pas zgjedhjes së tyre, kryetarët e komunave ndërpresin çdo kontratë apo lidhje që kanë, e cila mund ta vërë në pikëpyetje aftësinë e tyre për kryerjen e përgjegjësive të tyre në mënyrë të drejtë dhe të paanshme.
2. Kryetari i komunës përjashtohet nga procedurat vendimmarrëse dhe administrative që kanë të bëjnë me ndonjë çështje, në të cilën ai, apo ndonjë anëtar i afërm i familjes së tij, ka interes personal apo financiar.
3. Nga kryetari i Komunës kërkohet t’i paraqesë konfliktet e interesit sapo të paraqiten ato.
4. Kryetari i Komunës mundet vullnetarisht ta përjashtojë veten nga vendimmarrja dhe procedurat administrative, nëse konsideron që mund të ketë konflikt të interesit. Kryetari i Komunës shënon çdo ndryshim në gjendjen financiare menjëherë pasi ai të paraqitet.
 
Neni 73
Shkarkimi i kryetarit të Komunës
Kushtet dhe procedurat për shkarkimin e kryetarit të Komunës përcaktohen me Ligjin për Vetëqeverisjen Lokale.


Neni 74
Largimi nga detyra i kryetarit të Komunës
Largimi nga detyra i kryetarit të Komunës bëhet në pajtim me dispozitat e Ligjit për Vetëqeverisjen Lokale.
Neni 75
Nënkryetari i Komunës
1. Komuna e Rahovecit ka 1 (një) nënkryetar.
2. Nënkryetari emërohet dhe shkarkohet nga kryetari i Komunës, për mandat të njëjtë me mandatin e kryetarit.
3. Me kërkesë të kryetarit, nënkryetari e ndihmon atë në ushtrimin e funksioneve ekzekutive dhe vepron në emër të tij në rast të mungesës.
4. Kur posti i nënkryetarit mbetet i lirë, kryetari emëron nënkryetarin e ri, jo më vonë se tridhjetë ditë pas paraqitjes së postit të lirë.
5. Neni 82 për konfliktet e interesit të kryetarit zbatohet përshtatshmërisht edhe për nënkryetarin.
 
Neni 76
Organizimi i brendshëm i administratës komunale
1. Administrata komunale organizohet në:
1.1. Drejtori;
1.2. Sektorë;
1.3. Njësi organizative;
1.4. Kabinetin e Kryetarit.

2. Me punën e Kabinetit të Kryetarit udhëheq kryetari i Komunës.
3. Me punën e drejtorive udhëheqin drejtorët.
4. Me punën e sektorëve dhe të njësive organizative udhëheqin udhëheqësit përkatës sipas strukturës organizative të miratuar.
 


Neni 77
Kabineti i Kryetarit të Komunës
1. Kabineti i Kryetarit të Komunës është njësi organizative që mbështet kryetarin në ushtrimin e kompetencave dhe përgjegjësive të tij, në pajtim me legjislacionin në fuqi.
2. Organizimi i brendshëm, përbërja, numri i pozitave dhe fushëveprimi i Kabinetit të Kryetarit përcaktohen me aktin për organizimin e brendshëm të administratës komunale, në pajtim me legjislacionin në fuqi.
3. Kabineti i Kryetarit kryen detyrat administrative, profesionale, ligjore, të koordinimit dhe të komunikimit, si dhe detyrat e tjera në mbështetje të ushtrimit të funksioneve të kryetarit të Komunës, në pajtim me ligjin.
 
Neni 78
Drejtoritë komunale
1. Administrata komunale organizohet në drejtori komunale dhe në njësi të tjera organizative, në pajtim me legjislacionin në fuqi dhe me aktin për organizimin e brendshëm të administratës komunale.
2. Çdo drejtori komunale udhëhiqet nga drejtori i drejtorisë, i cili emërohet dhe shkarkohet nga kryetari i Komunës, në pajtim me ligjin.
3. Drejtorët udhëheqin dhe menaxhojnë drejtoritë përkatëse në pajtim me politikat dhe me udhëzimet strategjike të kryetarit të Komunës, si dhe në përputhje me ligjet, aktet nënligjore dhe me rregulloret komunale në fuqi.
4. Drejtorët i raportojnë kryetarit të Komunës për punën, për aktivitetet dhe për përgjegjësitë e drejtorive përkatëse dhe i ofrojnë informatat e nevojshme për ushtrimin e funksioneve dhe procesin e vendimmarrjes.
 
Neni 79
Organizimi i brendshëm i administratës komunale dhe drejtoritë komunale
1. Në kuptim të dispozitave të Ligjit për Vetëqeverisjen Lokale, veçanërisht nenit 62 të LVL-së, si dhe në bazë të organogramit të Komunës së Rahovecit, organizimi i brendshëm i administratës komunale, numri, struktura, kompetencat dhe përgjegjësitë e drejtorive komunale përcaktohen me Rregulloren për Organizimin, Kompetencat dhe Përgjegjësitë e Drejtorive dhe të Organeve të tjera të Administratës Komunale të Komunës së Rahovecit.
2. Administrata komunale e Komunës së Rahovecit organizohet në këto drejtori komunale:
2.1. Drejtoria për Administratë; 
2.2. Drejtoria për Shëndetësi dhe Përkujdesje (Mirëqenie) Sociale;  
2.3. Drejtoria për Arsim; 
2.4. Drejtoria për Buxhet dhe Financa; 
2.5. Drejtoria për Zhvillim Ekonomik dhe Turizëm; 
2.6. Drejtoria për Urbanizëm, Planifikim dhe Mbrojtje të Mjedisit; 
2.7. Drejtoria për Gjeodezi, Kadastër dhe Pronë; 
2.8. Drejtoria për Shërbime Publike; 
2.9. Drejtoria për Bujqësi dhe Zhvillim Rural; 
2.10. Drejtoria për Inspektim;
2.11. Drejtoria për Rini, Sport dhe Inovacion;
2.12. Drejtoria për Kulturë dhe Trashëgimi Historike;
2.13. Drejtoria për Investime dhe Mërgatë;
2.14. Drejtoria për Mbrojtje dhe Shpëtim.
 
3. Kuvendi i Komunës, me propozim të kryetarit të Komunës dhe në raste të nevojshme, mund të themelojë drejtori të tjera komunale për ushtrimin më efikas të funksioneve dhe të përgjegjësive të Komunës.

 
Neni 80
Konfliktet e interesit për drejtorët
1. Drejtorët e drejtorive komunale përjashtohen nga pjesëmarrja në procesin e vendimmarrjes dhe në procedurat administrative që kanë të bëjnë me çështje në të cilat ata, ose ndonjë anëtar i afërt i familjes së tyre, kanë interes personal, financiar apo ndonjë interes tjetër që mund të ndikojë në paanshmërinë e ushtrimit të detyrës.
2. Drejtorët e drejtorive komunale janë të obliguar që të deklarojnë me shkrim çdo konflikt interesi, menjëherë pas paraqitjes së rrethanave që krijojnë një konflikt të tillë.
3. Masat dhe procedurat për përjashtimin e drejtorëve nga procesi i vendimmarrjes dhe procedurat administrative në rastet e konfliktit të interesit përcaktohen në pajtim me legjislacionin në fuqi, me këtë statut dhe me aktet e tjera komunale përkatëse.
 


KAPITULLI XIV
ADMINISTRATA KOMUNALE

Neni 81
Shërbimi civil komunal
1. Shërbimi civil komunal udhëhiqet në bazë të parimeve, të procedurave dhe të kritereve të përcaktuara me legjislacionin në fuqi. Me rastin e rekrutimit të personelit të administratës komunale, duhet të respektohen procedurat e hapura, transparente dhe konkurruese, me qëllim të sigurimit të pranimit të nëpunësve civilë me profesionalizëm, me integritet, me kompetencë dhe në bazë të meritës.
2. Shërbimi civil komunal, si tërësi, siguron përfaqësim të drejtë dhe proporcional të personave me aftësi të kufizuara, në përputhje me legjislacionin në fuqi.
 
Neni 82
Përbërja e shërbimit civil komunal dhe papajtueshmëria e funksioneve
1. Shërbimi civil komunal përfshin të gjithë personat e punësuar nga autoritetet komunale, pagat e të cilëve financohen nga buxheti i Republikës së Kosovës, përveç:
1.1. Kryetarit të Komunës, nënkryetarit dhe drejtorëve të drejtorive komunale;
1.2. Kryesuesit dhe anëtarëve të Kuvendit të Komunës.
 
2. Drejtorët e drejtorive komunale, drejtuesit e institucioneve dhe të ndërmarrjeve nën autoritetin e Komunës, si dhe nëpunësit civil të administratës komunale, nuk mund të jenë njëkohësisht anëtarë të Kuvendit të Republikës së Kosovës ose të Kuvendit të Komunës ku ushtrojnë detyrën.
 
Neni 83
Menaxheri i Burimeve Njerëzore
1. Administrata komunale ka menaxherin e Burimeve Njerëzore, i cili është përgjegjës për çështjet që lidhen me menaxhimin e burimeve njerëzore në administratën komunale.
2. Kryetari i Komunës shpall, rekruton dhe shkarkon menaxherin e Burimeve Njerëzore, në pajtim me legjislacionin në fuqi.
3. Në rast se pozita e menaxherit të Burimeve Njerëzore mbetet e lirë, kryetari i Komunës cakton një zëvendësues për kryerjen e detyrave të menaxherit të Burimeve Njerëzore.
 

Neni 84
Konflikti i interesit i nëpunësve të administratës komunale
Nëpunësi i administratës komunale përjashtohet nga pjesëmarrja në vendimmarrje dhe procedura administrative lidhur me një çështje në të cilën ai, ajo, ose ndonjë anëtar i afërt i familjes së tij/saj ka interes personal, financiar ose ndonjë interes tjetër që ndikon në paanshmërinë e ushtrimit të detyrës.
 
Neni 85
Detyrimet e zyrtarit publik komunal
1. Zyrtari publik komunal detyrohet të respektojë Kushtetutën dhe ligjin dhe të mbrojë interesin e shtetit, respektivisht të komunës dhe të drejtat dhe liritë e njeriut.
2. Zyrtari publik komunal ushtron detyrat e tij me profesionalizëm, paanësi, pa diskriminim, pa interes personal, në kohë dhe në përputhje me ligjin dhe kodin e etikës.
3. Zyrtari publik komunal duhet të veprojë në përputhje me parimet e përcaktuara me ligj, kodin e etikës dhe veprimet e tij duhet të jenë në funksion të themelimit dhe të përforcimit të besimit të ndërsjellë, si dhe të bashkëpunimit ndërmjet qytetarëve dhe administratës komunale.
 
Neni 86
Konflikti i interesit
Zyrtari publik komunal përjashtohet nga vendimmarrja dhe procedurat administrative lidhur me ndonjë çështje në të cilën ai apo ajo, ose ndonjë anëtar i afërm i familjes së tij, ka interes personal ose financiar, siç përcaktohet me legjislacionin në fuqi.
 
Neni 87
Njësia e Auditimit të Brendshëm
1. Komuna ka Njësinë e Auditimit të Brendshëm, e cila funksionon në pajtim me Ligjin për Auditimin e Brendshëm dhe legjislacionin tjetër në fuqi.
2. Njësia e Auditimit të Brendshëm ushtron funksionet e saj në mënyrë të pavarur dhe profesionale, në pajtim me standardet, me procedurat dhe me përgjegjësitë e përcaktuara me ligj.
3. Auditori i Brendshëm raporton në pajtim me kërkesat ligjore dhe aktet që rregullojnë fushën e auditimit të brendshëm.
 

Neni 88
Ankesat e qytetarëve
Ankesat e qytetarëve kundër një akti administrativ të organeve të komunës shqyrtohen sipas Ligjit për Procedurën e Përgjithshme Administrative.
 
KAPITULLI XV
PASURIA E KOMUNËS
Neni 89
1. Komuna ka të drejtë të posedojë dhe të menaxhojë pasuri të luajtshme dhe të paluajtshme.
2. Komuna ka të drejtë të shesë dhe të japë me qira pasurinë e luajtshme dhe të paluajtshme sipas ligjit, me përjashtim të shitjes së tokës, e cila rregullohet me ligj të posaçëm.
3. Komuna mban dhe udhëheq regjistrin e pronës së luajtshme dhe të paluajtshme që e ka në shfrytëzim dhe posedim.
 
KAPITULLI XVI
DISPOZITAT KALIMTARE DHE PËRFUNDIMTARE

Neni 90
Në rast të konfliktit ndërmjet dispozitave të këtij statuti dhe ligjeve në fuqi në Republikën e Kosovës, zbatohen dispozitat e ligjit në fuqi.
 
Neni 91
1. Me hyrjen në fuqi të këtij statuti, shfuqizohet statuti i Komunës së Rahovecit, me nr. 1005, i datës 29.3.2017.
2. Të gjitha aktet e përgjithshme dhe individuale të Komunës, që janë në fuqi në ditën e hyrjes në fuqi të këtij statuti, mbesin në fuqi deri në harmonizimin e tyre, për aq sa nuk bien në kundërshtim me këtë statut.
 
Neni 92
Ndryshimet dhe plotësimet e dispozitave të këtij statuti bëhen sipas procedurës së miratimit të tij.
 

Neni 93
Interpretimi autentik i këtij statuti bëhet nga Kuvendi i Komunës së Rahovecit.
 
Neni 94
Ky statut hyn në fuqi pesëmbëdhjetë (15) ditë pas publikimit në gjuhët zyrtare në ueb-faqen zyrtare të Komunës së Rahovecit dhe regjistrimit në Ministrinë e Administrimit të Pushtetit Lokal.
 
 
 
KUVENDI I KOMUNËS SË RAHOVECIT
 
 
Nr.                                                                                                                         Fatmir Iska

